Za tjedan dana Stalni arbitražni sud u Haagu objavit će arbitražnu presudu oko graničnog spora na moru između Hrvatske i Slovenije.

Dugogodišnji profesionalni ucjenjivač Hrvatske, Dimitrije Rupel, bivši šef slovenske diplomacije koji se uvijek oglasi kao prethodnica i najava potencijalnog zaoštravanja odnosa između Hrvatske i Slovenije, u slovenskim medijima objavio je kako bi slovenska vlada “u Piranski zaljev morala poslati vojni brod Triglav i kupiti još nekoliko novih vojnih brodova koji bi trebali braniti slovenske teritorijalne vode”. U Sloveniji, za razliku od Hrvatske, već vlada prilično uzbuđenje zbog javne objave arbitražne presude o hrvatsko-slovenskom razgraničenju na moru u Savudrijskoj vali / Piranskom zaljevu.

Sud će u odluku objaviti 29. lipnja, a odluku će, između 14 i 16 sati pročitati predsjednik arbitražnog suda Gilbert Guillaume. To što za Hrvatsku odluka arbitražnog suda nema nikakvu važnost, službenu Sloveniju uopće ne zanima, kao što ne reagiraju ni na ponude iz Zagreba da otpočnu novi bilateralni pregovori oko granica. Šef slovenske diplomacije Karl Erjavec za tjedan dana bit će u Haagu i izravno pratiti objavu. Navodno je već pripremio nekoliko scenarija kako implementirati arbitražnu odluku. S obzirom na to da se baš bio oglasio i Rupel, njegovu ideju oko slanja slovenskog ratnog broda koji su Slovenci dobili u sklopu povrata klirinškog duga iz Rusije – (kao što su Hrvati dobili eskadrilu od 10 novih transportnih helikoptera Mi-171 sh) i koji posjeduje “konkretno” naoružanje (i raketno), za razliku od prethodnika, brzog patrolnog broda “Ankarana” kupljenog u Izraelu – uopće ne treba smatrati neozbiljnom.

Slovenija, naime, očekuje da će arbitražna odluka ići njoj u korist kad je riječ o razgraničenju u Zaljevu, računaju da će dobiti većinu Zaljeva i koridor, tzv. dimnik/dimnjak do međunarodnih voda na sjeveru Jadrana. Kako nema samo Rupel ideju da se na ta, kako se nada službena Ljubljana “novoosvojena” morska područja, treba odmah “pribilježiti”, jasno je da je sasvim moguće da netko u Sloveniji i odluči poslije objave arbitražne odluke pokušati tamo poslati policijske patrolne čamce ili čak vojne ophodne brodove. Kako Hrvatska ne samo da neće priznati eventualnu takvu odluku nego drži da je riječ o njezinim morskim teritorijima, jednako je tako jasno da neće dopustiti stranim vojnim brodovima neovlašteni prelazak.

Koliko god to sada zvučalo smiješno i nevjerojatno, RH je pripravna za sve “neobičnosti” koje bi se mogle dogoditi u vezi s arbitražnom presudom, a u skladu s time već su izdane upute. Jednostavnije rečeno, uputi li Slovenija u Piranski zaljev / Savudrijsku valu svoj vojni brod, HRM će uputiti dva hrvatska broda. Sve u skladu s teorijom da moraš biti spreman i za “nezamislive” stvari. Inače, nikakva arbitražna odluka ne može se provesti silom i predstavljala bi najtežu povredu međunarodnog prava.